CELEX: 62008TN0167
Language: da
Date: 2008-05-09 00:00:00
Title: Sag T-167/08: Sag anlagt den 9. maj 2008 — Microsoft mod Kommissionen

5.7.2008   
            
            
               DA
            
            
               Den Europæiske Unions Tidende
            
            
               C 171/41
            
         Sag anlagt den 9. maj 2008 — Microsoft mod Kommissionen
   (Sag T-167/08)
   (2008/C 171/80)
   Processprog: engelsk
   Parter
   
      Sagsøger: Microsoft Corp. (ved lawyer J.-F. Bellis og I. Forrester, QC)
   
      Sagsøgt: Kommissionen for De Europæiske Fællesskaber
   Sagsøgerens påstande
   
               —
            
            
               Annullation af Kommissionens beslutning K(2008) 764 endelig udg. af 27. februar 2008 vedrørende det endelige beløb for de daglige tvangsbøder, som er blevet pålagt Microsoft Corporation ved Kommissionens beslutning K(2005) 4420 endelig udg.
            
         
               —
            
            
               Subsidiært, ophævelse eller nedsættelse af den pålagte daglige tvangsbøde.
            
         
               —
            
            
               Kommissionen for De Europæiske Fællesskaber tilpligtes at betale sagens omkostninger.
            
         Søgsmålsgrunde og væsentligste argumenter
   Kommissionen pålagde ved beslutning af 10. november 2005, vedtaget i medfør af artikel 24, stk. 1, i forordning nr. 1/2003 (1), sagsøgeren en daglig tvangsbøde for manglende opfyldelse af forpligtelsen til at stille den tekniske dokumentation indeholdende interoperabilitetsoplysninger til rådighed for interesserede virksomheder på rimelige og ikke-diskriminerende vilkår i overensstemmelse med artikel 5, litra a), i Kommissionens beslutning 2007/53/EF af 24. marts 2004 (2). Den anfægtede beslutning fastsatte de daglige tvangsbøders endelige beløb for perioden mellem den 21. juni 2006 til og med den 21. oktober 2007 til 899 mio. EUR. Sagsøgeren har nedlagt påstand om annullation af den anfægtede beslutning med henvisning til følgende anbringender:
   
               1.
            
            
               Kommissionen begik en fejl ved at pålægge Microsoft daglige tvangsbøder for at formå selskabet til at anvende »rimelige« priser uden først at præcisere, hvad der efter Kommissionens opfattelse ville være »rimelige« prisvilkår, således at Microsoft fik mulighed for at vide, hvordan selskabet kunne undgå pålæggelsen af sådanne tvangsbøder.
            
         
               2.
            
            
               Kommissionen foretog et åbenbart urigtigt skøn og tilsidesatte artikel 253 EF ved at fastslå, at de offentliggjorte priser fastsat af Microsoft var urimelige og i strid med beslutningen fra 2004 uden at tage hensyn til de forhold, at (i) disse offentliggjorte priser udtrykkeligt havde til formål at fremme forhandlingerne mellem Microsoft og potentielle licenstagere, og at (ii) Microsoft i samråd med Kommissionen havde udviklet en ordning, hvorefter den befuldmægtigede skulle prøve priserne, som var foreslået af Microsoft, hvis en potentiel licenstager ikke var i stand til at opnå en aftale, og at denne ordning stort set var identisk med den ordning, som Kommissionen selv havde udviklet i sagen NDC/Health/IMS Health: Foreløbige forholdsregler (»IMS Health«) (3). Kommissionen foretog endvidere et åbenbart urigtigt skøn ved (i) ikke at lægge tilstrækkeligt vægt på det forhold, at disse offentliggjorte priser var fastsat af Microsoft med et lavere beløb, end de priser som en uvildig ekspert bedømte som rimelige, (ii) ved ikke at lægge tilstrækkeligt vægt på det forhold, at det ikke var mislykkedes for nogen potentiel licenstager at opnå en aftale, og (iii) ved ikke at tage i betragtning, at licenshaverne til »no patent«-licensen også opnår ret til anvende Microsofts patenter.
            
         
               3.
            
            
               Kommissionen foretog et åbenbart urigtigt skøn ved at pålægge Microsoft at dokumentere, at selskabets forretningshemmeligheder var innovative efter en strengere patentbarhedstest med henblik på at begrunde afgifter for licens til sådanne forretningshemmeligheder. Kommissionen tilsidesatte endvidere artikel 253 EF ved at undlade at tage hensyn til adskillige argumenter fremsat af Microsoft under henvisning til rapporter udarbejdet af patenteksperter, der kritiserede Kommissionens fremgangsmåde.
            
         
               4.
            
            
               Kommissionen tilsidesatte artikel 233 EF ved ikke at træffe de nødvendige foranstaltninger til opfyldelse af dommen i sagen T-201/04 (4), for så vidt som Kommissionen baserede sine vurderinger på rapporter udarbejdet af den befuldmægtigede på grundlag af dokumenter, som var fremskaffet ved undersøgelsesbeføjelser, som ifølge Retten i Første Instans var ulovlige.
            
         
               5.
            
            
               Kommissionen krænkede Microsofts ret til at blive hørt ved at undlade at give Microsoft lejlighed til at fremkomme med sine synspunkter efter den relevante periode, for hvilken Microsoft er pålagt bøder, hvorved Microsoft blev forhindret i at kommentere alle relevante aspekter af sagen.
            
         
               6.
            
            
               Den daglige tvangsbødes størrelse er urimelig og uforholdsmæssig. Kommissionen undlod bl.a. at tage passende hensyn til den omstændighed, at den anfægtede beslutning alene fastslog, at de licensafgifter, som angiveligt var fastsat af Microsoft vedrørende en bestemt licens (»No Patent«-licensen), var urimelige, og at den derfor ikke anfægter (i) licensafgifter angiveligt fastsat af Microsoft for alle selskabets intellektuelle ejendomsrettigheder indeholdt i samtlige interoperabilitetsoplysninger, som Microsoft er forpligtet til at fremlægge i henhold til artikel 5 i beslutningen fra 2004, eller (ii) interoperabilitetsoplysningernes fuldstændighed og nøjagtighed.
            
         
      (1)  Rådets forordning (EF) nr. 1/2003 af 16.12.2002 om gennemførelse af konkurrencereglerne i traktatens artikel 81 og 82 (EØS-relevant tekst), EFT 2003 L 1, s. 1.
   
      (2)  Kommissionens beslutning af 24.5.2006 om en procedure i henhold til EF-traktatens artikel 82 og EØS-aftalens artikel 54 vedrørende Microsoft Corporation (Sag COMP/C-3/37.792 — Microsoft) (meddelt under nummer K(2004) 900), EUT 2007 L 32, s. 23.
   
      (3)  2002/165/EF: Kommissionens beslutning af 3.7.2001 om en procedure i henhold til EF-traktatens artikel 82 (Sag COMP D3/38.044 — NDC Health/IMS HEALTH: Foreløbige forholdsregler) (meddelt under nummer K(2001) 1695), EFT 2002 L 59, s. 18.
   
      (4)  Dom af 17.9.2004, sag T-201/04, Microsoft mod Kommissionen, endnu ikke trykt i Samling af Afgørelser.